Broj: 711-I-426-P-357-19/23-08-21

Zagreb, 17. siječnja 2023.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić, kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19. u daljnjem tekstu ZSSI), **u predmetu dužnosnika** **Nikše Konjevoda, člana Uprave trgovačkog društva Hrvatske ceste d.o.o.** **do 02. listopada 2021.** pokrenutom Odlukom Povjerenstva broj: 711-I-548-P-357-19/21-06-12 od 19. veljače 2019.g., na 200. sjednici održanoj dana 17. siječnja 2023., donosi sljedeću:

**ODLUKU**

1. **Istovremenim primanjem plaće za obnašanje dužnosti člana Uprave trgovačkog društva Hrvatske ceste d.o.o, te dodatnih naknada za obnašanje javne dužnosti** **božićnice u 2018. i 2019., uskrsnice u 2018., 2019. i 2020., dara u naravi prigodom uskršnjih blagdana** **u 2018., 2019. i 2020., naknade za godišnji odmor (regres) u 2018., 2019. i 2020., naknade za III. stup mirovinskog osiguranja** **u 2017., 2018., 2019. i 2020., te** **nagrade za radne rezultate, odnosno drugog oblika nagrađivanja radnika u 2019. i 2020., što predstavlja primanje dodatne naknade za poslove obnašanja javnih dužnosti, dužnosnik Nikša Konjevod, član Uprave trgovačkog društva Hrvatske ceste d.o.o. do 02.10.2021., povrijedio je članak 7. točku d) ZSSI-a.**
2. **Primanjem naknade za dopunsko osiguranje** **u 2017., 2018., 2019. i 2020. dužnosnik Nikša Konjevod član Uprave trgovačkog društva Hrvatske ceste d.o.o. do 02.10.2021.** **nije počinio povredu članka 7. točke d) ZSSI-a, s obzirom da je u postupku utvrđeno da su mu navedene isplaćene naknade za dopunsko osiguranje istovremeno obustavljene na plaći.**
3. **Za povredu ZSSI-a, opisanu pod točkom I. izreke ove odluke, dužnosniku Nikši Konjevodu izriče se sankcija iz članka 42. stavka 1. podstavka 2. ZSSI-a,** **obustava isplate dijela neto mjesečne plaće u ukupnom iznosu od 530,89 eura (4.000,00 kn) koja će trajati 4 mjeseca te će se izvršiti u 4 jednaka uzastopna mjesečna obroka, svaki u pojedinačnom mjesečnom iznosu od 132,72 eura (1.000,00 kn).**

Obrazloženje

Povjerenstvo je odlukom broj: 711-I-548-P-357-19/21-06-12 na na 116. sjednici, održanoj dana 19. veljače 2021., pokrenulo postupak protiv dužnosnika Nikše Konjevoda, člana Uprave trgovačkog društva Hrvatske ceste d.o.o., zbog moguće povrede članka 7. točke d) ZSSI-a, koja proizlazi iz istovremenog primanja plaće za obnašanje navedene dužnosti i primitka božićnice u 2018. i 2019., uskrsnice u 2018., 2019. i 2020., dara u naravi prigodom uskršnjih blagdana u 2018., 2019. i 2020., naknade za godišnji odmor (regres) u 2018., 2019. i 2020., naknade za III. stup mirovinskog osiguranja u 2017., 2018., 2019. i 2020., naknade za dopunsko osiguranje u 2017., 2018., 2019. i 2020. te nagrade za radne rezultate, odnosno drugog oblika nagrađivanja radnika u 2019. i 2020., što predstavlja primanje dodatne naknade za poslove obnašanja javnih dužnosti.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka Povjerenstvo donosi pisanu odluku.

Člankom 3. stavkom 1. podstavkom 37. ZSSI-a propisano je da su predsjednici i članovi uprava trgovačkih društava u većinskom državnom vlasništvu dužnosnici u smislu odredbi ZSSI-a.

Uvidom u Registar dužnosnika koji vodi Povjerenstvo utvrđeno je da je Nikša Konjevod obnašao dužnost člana Uprave trgovačkog društva Hrvatske ceste d.o.o. od 02. listopada 2017. do 02. listopada 2022.

Povjerenstvo je na 67. sjednici, održanoj 30. listopada 2019.g., donijelo odluku o pokretanju postupka za odlučivanje o sukobu interesa protiv dužnosnika Alena Leverića, člana Uprave trgovačkog društva Hrvatske ceste d.o.o., zbog moguće povrede članka 7. točke d) ZSSI-a koja proizlazi iz istovremenog primanja plaće za obnašanje navedene dužnosti i primanja dodatnih naknada za poslove obnašanja javnih dužnosti, i to božićnice, uskrsnice, dara u naravi prigodom uskršnjih blagdana, dara u naravi za dijete, naknade za godišnji odmor (regres), naknade za III. stup mirovinskog osiguranja i naknade za dopunsko osiguranje.

S obzirom da dužnosnik Nikša Konjevod također obnaša dužnost člana Uprave trgovačkog društva Hrvatske ceste d.o.o., Povjerenstvo je sa svrhom provjere je li i navedeni dužnosnik primao dodatne naknade za poslove obnašanja javnih dužnosti otvorilo predmet pod brojem P-357/19 u odnosu na dužnosnika Nikšu Konjevoda te je zatražilo očitovanje od trgovačkog društva Hrvatske ceste d.o.o.

Trgovačko društvo Hrvatske ceste d.o.o. dostavilo je očitovanje KLASA: 960-03/20-01/279, URBROJ: 345-100/424-20-02 od 12. studenog 2020. u kojem se u bitnom navodi da je temeljem Kolektivnog ugovora trgovačkog društva Hrvatske ceste d.o.o. dužnosniku Nikši Konjevodu, kao radniku navedenog trgovačkog društva u razdoblju od listopada 2017. do dana slanja dopisa isplaćena božićnica 6. prosinca 2018. i 6. prosinca 2019. u iznosu po 1.000,00 kn, uskrsnica 5. travnja 2018., 5. travnja 2019. i 8. travnja 2020. u iznosu po 500,00 kn, dar u naravi prigodom uskršnjih blagdana 19. ožujka 2018. u iznosu 500,00 kn, 3. travnja 2019. u iznosu od 600,00 kn i 31. ožujka 2020. u iznosu od 600,00 kn i naknada za godišnji odmor (regres) 5. srpnja 2018., 26. srpnja 2019. i 13. srpnja 2020. u iznosu po 1.000,00 kn.

Dužnosniku Nikši Konjevodu su, nadalje, isplaćeni sljedeći iznosi za naknadu za III. stup mirovinskog osiguranja: 30.10.2017. u iznosu od 300,00 kn, 28.11.2017. u iznosu od 300,00 kn, 28.12.2017. u iznosu od 300,00 kn, 30.01.2018. u iznosu od 300,00 kn, 18.07.2018. u iznosu od 120,00 kn (isplata razlike za siječanj), 01.03.2018. u iznosu od 300,00 kn, 18.07.2018. u iznosu od 120,00 kn (isplata razlike za veljaču), 28.03.2018. u iznosu od 300,00 kn, 18.07.2018. u iznosu od 120,00 k (isplata razlike za ožujak), 18.07.2018. u iznosu od 420,00 kn, 31.07.2018. u iznosu od 420,00 kn, 31.07.2018. u iznosu od 420,00 kn, 04.09.2018. u iznosu od 420,00 kn, 06.09.2018. u iznosu od 420,00 kn, 12.10.2018. u iznosu od 420,00 kn, 12.11.2018. u iznosu od 420,00 kn, 11.12.2018. u iznosu od 420,00 kn, 18.12.2018. u iznosu od 420,00 kn, 18.01.2019. u iznosu od 420,00 kn, 12.02.2019. u iznosu od 80,00 kn (isplata razlike za siječanj), 12.02.2019. u iznosu od 500,00 kn, 14.03.2019. u iznosu od 500,00 kn, 26.04.2019. u iznosu od 500,00 kn, 16.05.2019. u iznosu od 500,00 kn, 14.06.2019. u iznosu od 500,00 kn, 17.07.2019. u iznosu od 500,00 kn, 08.08.2019. u iznosu od 500,00 kn, 18.09.2019. u iznosu od 500,00 kn, 14.10.2019. u iznosu od 500,00 kn, 15.11.2019. u iznosu od 500,00 kn, 12.12.2019. u iznosu od 500,00 kuna, 27.01.2020. u iznosu od 500,00 kuna, 21.02.2020. u iznosu od 500,00 kuna, 27.03.2020. u iznosu od 500,00 kuna, 15.04.2020. u iznosu od 500,00 kuna, 15.05.2020. u iznosu od 500,00 kuna, 17.06.2020. u iznosu od 500,00 kuna, 14.07.2020. u iznosu od 500,00 kuna, 10.08.2020. u iznosu od 500,00 kuna, 09.09.2020. u iznosu od 500,00 kuna, 31.10.2020. u iznosu od 500,00 kuna.

Društvo Hrvatske ceste d.o.o. nadalje navodi da su dužnosniku Nikši Konjevodu primici na ime premije dopunskog zdravstvenog osiguranja u iznosu od 70,00 kn temeljem odredbi Kolektivnog ugovora, istovremeno isplaćeni i obustavljeni na plaći, i to: 06.11.2017., 06.12.2017., 05.01.2018., 06.02.2018., 06.03.2018., 05.04.2018., 07.05.2018., 06.06.2018., 05.07.2018., 06.08.2018., 06.09.2018., 05.10.2018., 06.11.2018., 06.12.2018., 07.01.2019., 06.02.2019., 06.03.2019., 05.04.2019., 07.05.2019., 06.06.2019., 05.07.2019, 07.08.2019., 06.09.2019., 04.10.2019., 05.11.2019., 06.12.2019., 08.01.2020., 07.02.2020., 06.03.2020., 08.04.2020., 07.05.2020., 10.06.2020., 08.07.2020., 07.08.2020., 08.09.2020., 06.10.2020. i 05.11.2020.

U dopisu se nadalje navode isplata nagrade za radne rezultate radnika (čl.70. Kolektivnog ugovora, a sukladno čl. 1 Pravilnika o izmjenama i dopunama Pravilnika o porezu na dohodak)- dva puta po 500,00 kn, 09.05.2019. i 05.07.2019., odnosno 20.07.2020. u iznosu od 1.000,00 kn.

U privitku očitovanja dostavljen je Ugovor o radu dužnosnika Nikše Konjevoda, Kolektivni ugovor za Hrvatske ceste d.o.o. od 29. lipnja 2019., Ugovor o prvim izmjenama i dopunama Kolektivnog ugovora za Hrvatske ceste d.o.o. od 27. prosinca 2018., Ugovor o drugim izmjenama i dopunama Kolektivnog ugovora za Hrvatske ceste d.o.o. od 6. svibnja 2019. te Ugovor o trećim izmjenama i dopunama Kolektivnog ugovora za Hrvatske ceste od 3. prosinca 2019. i Ugovor o četvrtim izmjenama i dopunama Kolektivnog ugovora za Hrvatske ceste od 8. srpnja 2020.

Povjerenstvo je izvršilo uvid u Kolektivni ugovor koji su Hrvatske ceste d.o.o. dana 29. lipnja 2018. zaključile s Nezavisnim cestarskim sindikatom (u daljnjem tekstu: Kolektivni ugovor) te u izmjene i dopune istog od 27. prosinca 2018., 6. svibnja 2019., 3. prosinca 2019. i 8. srpnja 2020. Člankom 2. Kolektivnog ugovora propisano je da je, prema odredbama toga Ugovora, poslodavac trgovačko društvo Hrvatske ceste d.o.o., Zagreb, Vončinina 3, a radnik fizička osoba koja obavlja određene poslove za poslodavca na temelju ugovora o radu. Člankom 3. propisano je da Ugovor obvezuje i primjenjuje se na sve radnike koji su u radnom odnosu kod poslodavca. Člankom 4. propisano je da se Ugovor primijenjuje izravno, ako za primjenu pojedinih odredbi nije potrebna odgovarajuća razrada u općim aktima poslodavca.

Člankom 57. Kolektivnog ugovora propisano je da se osnovna plaća radnika uvećava za dodatak za policu osnovnog dopunskog osiguranja.

Člancima 68. do 70. Kolektivnog ugovora propisano je da će se svakom radniku isplatiti naknada za godišnji odmor (regres) u visini od 1.000,00 kn kao jednokratni dodatak na plaću u mjesecu prije korištenja ljetnog kolektivnog godišnjeg odmora. Prigodna godišnja nagrada povodom božićnih blagdana utvrđuje se u iznosu od 1.000,00 kn. Radniku će se isplatiti i jednokratni dodatak na plaću povodom uskrsnih blagdana (uskrsnica) uz isplatu plaće koja prethodi Uskrsu, u neoporezivom iznosu od 500,00 kn i dar u naravi prigodom Uskršnjih blagdana u visini maksimalno neoporezivog neto iznosa u trenutku darivanja.

Člankom 72. Kolektivnog ugovora propisano je da će poslodavac svim radnicima uplatiti 420,00 kn mjesečno, odnosno 5.040,00 kn godišnje u III. mirovinski stup. Uplata će se izvršiti počevši od 2018.g. do isteka Kolektivnog ugovora, a odluku o uplati donosi Uprava Poslodavca za svaku godinu pojedinačno ovisno o trenutnoj financijskoj situaciji.

Ugovorom o prvim izmjenama i dopunama Kolektivnog ugovora za Hrvatske ceste d.o.o. od 27. prosinca 2018. izmijenjen je članak 72. stavak 1. Kolektivnog ugovora na način da glasi: „Poslodavac će svim radnicima uplatiti 500,00 kn mjesečno, odnosno 6.000,00 kn godišnje u III. mirovinski stup. Uplata će se izvršiti počevši od 2019.g. do isteka Kolektivnog ugovora.“

Ugovorom o drugim izmjenama i dopunama Kolektivnog ugovora od 6. svibnja 2019. izmijenjen je članak 70. Kolektivnog ugovora na način da se istim propisuje da će poslodavac radniku u poreznom razdoblju od jedne godine temeljem članka 1. Pravilnika o izmjenama i dopunama Pravilnika o porezu na dohodak („Narodne novine“, broj 106/18.) isplatiti ukupni iznos od 1.000,00 kn u dva dijela. Prvi dio u iznosu od 500,00 kn isplatit će se s plaćom za mjesec travanj, a drugi dio u iznosu od 500,00 kn s plaćom za mjesec lipanj. Također, uz isplatu plaće za mjesec koji prethodi Uskrsu poslodavac će radniku isplatiti jednokratni dodatak na plaću (uskrsnicu) u neoporezivom iznosu od 500,00 kn i dar u naravi u vrijednosti maksimalnog neoporezivog iznosa u trenutku darivanja, koji u trenutku potpisivanja ovog ugovora iznosi 600,00 kn.

Uvidom u članak 1. Pravilnika o izmjenama i dopunama Pravilnika o porezu na dohodak („Narodne novine“, broj 106/18.) na koji upućuje članak 70. Kolektivnog ugovora trgovačkog duštva Hrvatske ceste d.o.o. utvrđeno je da se isti odnosi na nagrade za radne rezultate i druge oblike dodatnog nagrađivanja radnika (dodatna plaća, dodatak uz mjesečnu plaću i sl.) do 5.000,00 kuna godišnje.

Uvidom u članka 117. Kolektivnog ugovora za Hrvatske ceste d.o.o. utvrđeno je da je istim propisano da će Poslodavac za sve zaposlee radnike sklopiti ugovor o posloovnoj suradnji u dopunskom zdravstvenom osiguranju s Hrvatskom zavodom za zdravstveno osiguranje ili drugom odgovarajućom ustanovom dok trošak osnovne police dopunskog zdravstvenog osiguranja snose radnici poslodavca.

Dužnosnik se na odluku o pokretanju postupka očitovao podneskom od dana 02. travnja 2020. te je u očitovanju naveo kako iz odluke o pokretanju postupka za sukob interesa nije razumljivo što se smatra plaćom, odnosno temeljem kojeg zakona definira pojam plaće. Prema članka 4. Ugovora sa Hrvatskim cestama dužnosnik se smatram radnikom sukladno članka 4. stavka 3. Zakona o radu.

Dužnosnik nadalje navodi kako je odredbom članka 4. stavka 4. Zakona radu propisano da se na osobu iz stavka 3. toga članka ne primjenjuju odredbe toga Zakona o ugovoru o radu na određeno vrijeme, prestanku ugovora o radu, otkaznom roku i otpremnini kao i da je odredbom članka 7. stavka 1. Zakona o radu propisano da je poslodavac obvezan u radnom odnosu radniku dati posao te mu za obavljeni rad isplatiti plaću, a radnik je obvezan prema uputama koje poslodavac daje u skladu s naravi i vrstom rada, osobno obavljati preuzeti posao. Također, odredbom članka 6. Ugovora definirana je plaća koju mu je poslodavac dužan isplatiti za obavljeni rad.

Dužnosnik ističe kako slijedom navedenog njegovu plaću člana Uprave Hrvatskih cesta d.o.o. predstavlja iznos koji je definiran člankom 6. stavkom 1. Ugovora sukladno članku 7. stavku 1. Zakona o radu u svezi s čl. 4. st. 4. Zakona o radu te da proizlazi da se, sukladno članku 4. stavku 1. Zakona o sprječavanju sukoba interesa, njegovom plaćom smatra novčani primitak koji primam temeljem članka 6. stavka 1. Ugovora.

 Nadalje dužnosnik u očitovanju navodi kako božićnica, uskrsnica, regres, dar u naravi prigodom uskršnjih blagdana, dar u naravi za dijete, naknade za III. mirovinski stup i naknade za dopunsko osiguranje ne predstavljaju plaću odnosno novčani primitak za obnašanje dužnosti člana Uprave, već sva navedena prava sukladno Zakonu o radu, predstavljaju materijalna prava radnika koje radnik ostvaruje temeljem radnog odnos sa poslodavcem, i ista ne ovise o obavljenom radu, već ovise o postojanu radnog odnosa sa poslodavcem.

U vezi navedenog dužnosnk ukazuje na članak 62. stavak 6. Zakona o radu kojom odredbom je propisano da se plaća i druga materijalna prava radnika (jubilarna nagrada, regres, nagrada za božične blagdane i slično) utvrđuju i isplaćuju razmjerno ugovorenom radnom vremenu, osim ako kolektivnim ugovorom, pravilnikom o radu ili ugovorom o radu nije drukčije uređeno te da iz navedene odredbe nedvojbeno proizlazi da sukladno Zakonu o radu, plaća i materijalna prava radnika koja su predmet ovog postupka, ne predstavljaju identične pojmove kako se tvrdi u odluci Povjerenstva.

Također dužnosnik ukazuje i na Zakon o uskrati isplate pojedinih materijalnih prava zaposlenima u javnim službama („Narodne novine broj“: 36/15) iz kojeg nedvojbeno proizlazi da jubilarna nagrada, regres, nagrada za božične blagdane i slično ,odnosno sva primanja koja su predmet odluke kojom se pokreće postupak odlučivanje o sukobu interesa ne predstavljaju plaću odnosno naknadu za obavljeni rad već ista predstavljaju materijalna prava radnika koja su vezan za postojanje radnog odnosa sa poslodavcem odnosno sa Hrvatskim cestama d.o.o.Temeljem svega navedenog, nejasno je zbog čega Povjerenstvo izjednačuje plaću i materijalna prava radnika.

Dužnosnik nadalje ističe, budući da materijalna prava radnika ne predstavljaju plaću, a time niti naknadu za obavljeni rad, to nedvojbeno proizlazi da nije primio dodatnu naknadu za obavljeni rad kako se tvrdi u odluci Povjerenstva i ne postoje uvjeti niti za donošenje Odluke za pokretanje postupka za odlučivanje o sukobu interesa temeljem članka 7.stavka l. točke d. Zakona o sprečavanju sukoba interesa.

Prema mišljenju dužnosnika nije razvidno u kojem dijelu ZSSI-a Povjerenstvo nalazi predodređenost plaće koju prima za rad u Hrvatskim cestama d.o.o., i zašto je stav Povjerenstva takav da nema pravo na naknade koje Povjerenstvo smatra spornima, kao i da smatra da Povjerenstvo tumači Zakon na način da širi opseg zakonskih odredbi i njihovo uređenje, a to nije nadležnost Povjerenstva.

Zaključno iznosi da Povjerenstvo tumači odredbu članka 7. stavka 1. točke d. ZSSI-a, suprotno cilju Zakona, jer naknade koje prima podvodi pod ovu odredbu, a čija je cilj i svrha da državni dužnosnik ne smije primati naknade za svoj rad od drugih osoba, sve kako bi zadržao svoj integritet , te smtara da se ta odredba ne može tumačiti na taj način jer predmetnim Zakonom nije nije niti određena plaća ili naknada koju bi mogao ili smio primati od društva u kojem je zaposlen.

U privitku očitovanja dužnosnik dostavlja mišljenje/analizu predmetne problematike od strane izvanrednog profesora Pravnog fakulteta u Zagrebu, sa katedre za radno i socijalno pravo, g. Viktora Gotovca te predlaže da se obustavi postupak za odlučivanje o sukobu interesa koji je pokrenut protiv njega.

 Povjerenstvo je izvršilo uvid u dostavljeno mišljenje Viktora Gotovca koje zatraženo do strane Hrvatskih cesta d.o.o. za upravljanje, građenje i održavanje državnih u pogledu pitanja pravne naravi “božićnice”, “uskrsnice”, dara u naravi prigodom uskršnjih blagdana, dara u naravi za dijete, naknade za godišnji odmor (regres), naknade za III. stup mirovinskog osiguranja i naknade za dopunsko osiguranje. A u odnosu na pokretanje postupka protiv člana uprave Alena Leverića od strane Povjerenstva.

 U mišljenju je iznesen stav iz kojeg član Uprave na kojeg se kao radnika primjenjuje Kolektivni ugovor Hrvatskih cesta d.o.o. ima pravo na naknadu za dopunsko osiguranje kao uvećanje osnovne plaće radnika, pravo na “božićnicu”, “uskrsnicu”, dar u naravi prigodom uskršnjih blagdana, dar u naravi za dijete, naknadu za godišnji odmor (regres) i naknadu za III. stup mirovinskog osiguranja kao nagrade, potpore i otpremnine koje poslodavac isplaćuje radniku u posebnim situacijama. Sva navedena prava jesu prava radnika iz ili u svezi s radnim odnosom, odnosno radnik ih ostvaruje slijedom statusa radnika radnika kod Poslodavca. U tom smislu smatra kako ne može biti riječi o tome da bi se radilo o primitku dodatne naknade za poslove obnašanja s javnih dužnosti odnosno o povredi članka 7. točke d) ZSSI-a.

Nadalje se iznosi da se ne radi o dodatnoj naknadi ili nagrađivanju za poslove obnašanja javnih dužnosti već se radi o takvom obliku prava iz ili u s vezi s radnim odnosom koje nije izravno vezano uz obavljanje rada, ali se radi o specifičnom j gratificiranju - pravno-teorijski nagradi, potpori i otpremnini koje poslodavac isplaćuje radniku u posebnim situacijama - koje je izravna posljedica statusa radnika u radnom i odnosu kod poslodavca te tako, posredno, jest rezultat rada i radnog odnosa radnika kod poslodavca. Uz to naknada za dopunsko osiguranje obračunava se i isplaćuje kao uvećanje osnovne plaće, odnosno plaća radnika, dakle, naknada za izvršeni rad te napominje da bi u slučaju da poslodavac radniku ne bi isplaćivao ova prava, radnik imao pravo u zastarnom roku od 5 godina sudski ostvarivati svoja prava iz radnog odnosa, a uspjeh radnika u tom sporu bio bi potpuno izvjestan te bi, uz ostvarivanje temeljnog potraživanja, ovaj način ostvarivanja nosio i dodatne troškove kamata, sudskih i odvjetničkih troškova.

U odnosu na člana uprave Hrvatskih cesta d.o.o. za upravljanje, člankom 4. stavkom 1. ZSSI-a propisano je da se plaćom dužnosnika, u smislu toga Zakona, smatra svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Člankom 7. točkom d) ZSSI-a propisano je da je dužnosnicima zabranjeno primiti dodatnu naknadu za poslove obnašanja javnih dužnosti.

Povjerenstvo ističe da Visoki upravni sud Republike Hrvatske u presudi, poslovni broj: Usž-4335/19-3 od 14. listopada 2021., tumači da se prigodne nagrade do propisanog iznosa, božićnica i regres za godišnji odmor ne smatraju plaćom dužnosnika u smislu odredbe članka 4. stavka 1. Zakona o sprječavanju sukoba interesa, već primitci dodatnih naknada za poslove obnašanja javnih dužnosti.

U navedenoj presudi sud obrazlaže da primanje isplata dodatnih naknada predstavlja povredu zabrane propisane člankom 7. stavkom 1. točkom d) ZSSI/11-a tumačeći da se na radno-pravni status dužnosnika primjenjuju i odredbe ZSSI/11-a, te da zaključenje ugovora o radu dužnosnika s tijelom javne vlasti ne isključuje od primjene odredbu članka 7. stavka 1. točke d) ZSS/11-a.

Povjerenstvo ističe da je odredba članka 7. točke d) ZSSI-a striktne i objektivne prirode.

Nadalje, ugovorne odredbe te odredbe svih podzakonskih akata, odnosno općih akata Hrvatskih cesta d.o.o. ne smiju biti suprotne odredbama ZSSI-a u dijelu u kojem je propisana izričita zabrana, pa stoga ne mogu poslužiti niti kao pravni temelj za isplatu ovim Zakonom propisanih nedopuštenih primitaka, odnosno dužnosniku nisu mogle biti isplaćene dodatne naknade, neovisno o tome što je to proizlazilo iz odredbi navedenih pojedinačnih i općih pravnih akata.

S obzirom na tumačenje Visokog upravnog suda Republike Hrvatske, dužnosnik koji prima plaću za obnašanje javne dužnosti ne smije istodobno ostvarivati druge primitke, koji ujedno ne predstavljaju naknadu stvarnih troškova obnašanja dužnosti.

Sve druge isplate koje se isplaćuju pored plaće od strane tijela javne vlasti u kojem obnaša dužnost, predstavljaju dodatnu naknadu, zabranjenu člankom 7. stavkom točkom d) ZSSI/11-a.

Dodatne naknade odnose se i na isplate božićnice, uskrsnice, dara u naravi prigodom uskršnjih blagdana, dara u naravi za dijete, naknade za godišnji odmor (regres), naknade za III. stup mirovinskog osiguranja, naknade za dopunsko osiguranje te nagrade za radne rezultate. Činjenica da su navedeni dodatne naknade isplaćene dužnosniku temeljem odredbi općih akata trgovačkog društva Hrvatske ceste d.o.o. nije od utjecaja na donošenje drugačije odluke u ovoj pravnoj stvari, imajući u vidu postojanje izričite zakonske zabrane primitka takvih naknada za osobe koje su dužnosnici u smislu odredbi ZSSI-a.

Povjerenstvo slijedom navedenog, a nastavno na ranije citirane odredbe članka 4. stavka 1. i članka 7. točke d) ZSSI-a, zaključuje da prethodno navedeni primici dužnosnika božićnica u 2018. i 2019., uskrsnica u 2018., 2019. i 2020., dar u naravi prigodom uskršnjih blagdana u 2018., 2019. i 2020., naknada za godišnji odmor (regres) u 2018., 2019. i 2020., naknada za III. stup mirovinskog osiguranja u 2017., 2018., 2019. i 2020., te nagrada za radne rezultate, odnosno drugog oblika nagrađivanja radnika u 2019. i 2020.,naknada za dopunsko osiguranje u 2017., 2018., 2019. i 2020. a koje isplate dužnosnik niti ne osporava, predstavljaju dodatne naknade za poslove obnašanja javnih dužnosti, a koje su zabranjene člankom 7. točkom d) ZSSI-a, slijedom čega je Povjerenstvo odlučilo kao što je navedeno u točki I. izreke ove Oduke.

Povjerenstvo nadalje ističe da je u provedenom postupku kao relevantno utvrđivalo postoji li status dužnosnika sukladno odredbi članka 3. stavka 1. ZSSI-a te nije ispitivalo radnopravni status dužnosnika u smislu odredbi Zakona o radu („Narodne novine“, broj 93/14., 127/17. i 98/19.) budući da navedeno nije odlučno u ovoj pravnoj stvari, no nastavno na očitovanje dužnosnika, Povjerenstvo napominje da je Zakonom o radu u članku 9. stavku 3. propisano da se, ako je neko pravo iz radnog odnosa različito uređeno ugovorom o radu, pravilnikom o radu, sporazumom sklopljenim između radničkog vijeća i poslodavca, kolektivnim ugovorom ili zakonom, primjenjuje za radnika najpovoljnije pravo, ako tim ili drugim zakonom nije drukčije određeno. U smislu citirane odredbe Zakona o radu ZSSI upravo predstavlja poseban zakon kojim je propisana izričita zabrana dužnosnicima primati dodatne naknade za poslove obnašanja javnih dužnosti.

U odnosu na primitke premije dopunskog ozdravstvenog osiguranja, Povjerenstvo nije utvrdilo postojanje povrede članka članka 7. točke d) iz razloga jer iz dostavljenog očitovanja Hrvatskih cesta d.o.o. proizlazi kako su navedene naknade istovremeno isplaćene i obustavljene na plaći dužnosnika te stoga dužnosnik nije ostvario primitak ovih naknada sukladno članku 117. Kolektivnog ugovora za Hrvatske ceste d.o.o. Povjerenstvo je stoga odlučilo kao što je navedeno u točki II. izreke ove Oduke.

Člankom 42. ZSSI-a propisane su sankcije koje se mogu izreći za povredu odredbi navedenog Zakona. Člankom 44. stavkom 1. ZSSI-a propisano je da sankciju obustave isplate dijela neto mjesečne plaće Povjerenstvo može izreći u rasponu od 2.000,00 do 40.000,00 kn. Prilikom donošenja odluke o vrsti i visini sankcije, Povjerenstvo je vodilo računa o svim okolnostima konkretnog slučaja iz kojih proizlazi težina povrede i odgovornost dužnosnika. Kao okolnost koja upućuje na nužnost izricanja sankcije obustave isplate dijela neto mjesečne plaće dužnosnika, Povjerenstvo je cijenilo činjenicu da su dodatne naknade isplaćivanje dužnosniku u razdoblju od četiri godine te da je primio više vrsta dodatnih naknada.

Člankom 44. stavkom 1. ZSSI-a propisano je da sankciju obustave isplate dijela neto mjesečne plaće Povjerenstvo izriče u iznosu od 2.000,00 do 40.000,00 kuna.

Sukladno članku 13. Zakona o uvođenju eura kao službene valute u Republici Hrvatskoj („Narodne novine“, broj 57/22. i 88/22.) euro je službena novčana jedinica i zakonsko sredstvo plaćanja u Republici Hrvatskoj. Iznosi navedeni u kuni u pravnim instrumentima smatraju se iznosima u euru uz primjenu fiksnog tečaja konverzije i sukladno pravilima za preračunavanje i zaokruživanje iz navedenog Zakona. Člankom 92. toga Zakona propisano je da će tijelo javne vlasti koje svojim aktom izriče novčanu kaznu ili nameće drugu novčanu obvezu ili donosi akt kojim usvaja ili odbija novčani zahtjev koji je u postupku istaknut u kuni, po službenoj dužnosti, prilikom donošenja akta sve novčane iskaze vrijednosti u aktu iskazati u euru, preračunavši ih iz kune uz primjenu fiksnog tečaja konverzije i sukladno pravilima za preračunavanje i zaokruživanje iz navedenog Zakona.

Prilikom odmjeravanja visine sankcije Povjerenstvo je ocijenilo sve okolnosti o kojima ovisi odgovornost dužnosnika za počinjenu povredu ZSSI-a, kao i težinu nastalih posljedica povrede. Kao okolnost koja je utjecala na izricanje niže sankcije unutar propisanog raspona, Povjerenstvo je cijenilo činjenicu da je dužnosnik ranije nije bio sankcioniran zbog povrede odredba ZSSI-a te manji iznos pojedinčnih isplata drugih naknada uz plaću.

Povjerenstvo stoga smatra da je za utvrđenu povredu ZSSI-a primjerena sankcija obustava isplate dijela neto plaće u iznosu obustava isplate dijela neto mjesečne plaće u ukupnom iznosu od 530,89 eura (4.000,00 kn) koja će trajati 4 mjeseca te će se izvršiti u 4 jednaka uzastopna mjesečna obroka, svaki u pojedinačnom mjesečnom iznosu od 132,72 eura (1.000,00 kn).

Slijedom navedenog, Povjerenstvo je donijelo odluku kako je navedeno u izreci.

PREDSJEDNICA POVJERENSTVA

 Nataša Novaković, dipl. iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnik Nikša Konjevod, osobnom dostavom

2. Objava na internetskoj stranici Povjerenstva

3. Pismohrana